משנה שביעית ג ניקוד
מֵאֵימָתַי מוֹצִיאִין זְבָלִים לָאַשְׁפַּתּוֹת? 
מִשֶּׁיִּפְסְקוּ עוֹבְדֵי עֲבוֹדָה, דִּבְרֵי רַבִּי מֵאִיר. 
רַבִּי יְהוּדָה אוֹמֵר, מִשֶּׁיִּיבַשׁ הַמָּתוֹק. 
רַבִּי יוֹסֵי אוֹמֵר, מִשֶּׁיִּקָּשֵׁר.

 עַד כַּמָּה מְזַבְּלִין? 
עַד שָׁלֹשׁ שָׁלֹשׁ אַשְׁפַּתּוֹת לְבֵית סְאָה, שֶׁל עֶשֶׂר עֶשֶׂר מַשְׁפֵּלוֹת שֶל לֶתֶךְ לֶתֶךְ. 
מוֹסִיפִין עַל הַמַּשְׁפֵּלוֹת, וְאֵין מוֹסִיפִין עַל הָאַשְׁפַּתּוֹת. 
רַבִּי שִׁמְעוֹן אוֹמֵר, אַף עַל הָאַשְׁפַּתּוֹת.

 עוֹשֶׂה אָדָם אֶת שָׂדֵהוּ שָׁלֹשׁ שָׁלֹשׁ אַשְׁפַּתּוֹת לְבֵית סְאָה. 
יָתֵר מִכָּאן – מַחֲצִיב, דִּבְרֵי רַבִּי שִׁמְעוֹן. 
וַחֲכָמִים אוֹסְרִין, עַד שֶׁיַּעֲמִיק שְׁלֹשָׁה, אוֹ עַד שֶׁיַּגְבִּיהַּ שְׁלֹשָׁה. 
עוֹשֶׂה אָדָם אֶת זִבְלוֹ אוֹצָר. 
רַבִּי מֵאִיר אוֹסֵר, עַד שֶׁיַּעֲמִיק שְׁלֹשָׁה אוֹ עַד שֶׁיַּגְבִּיהַּ שְׁלֹשָׁה. 
הָיָה לוֹ דָבָר מוּעָט, מוֹסִיף עָלָיו וְהוֹלֵךְ. 
רַבִּי אֶלְעָזָר בֶּן עֲזַרְיָה אוֹסֵר, 
עַד שֶׁיַּעֲמִיק שְׁלֹשָׁה, 
אוֹ עַד שֶׁיַּגְבִּיהַּ שְׁלֹשָׁה, 
אוֹ עַד שֶׁיִּתֵּן עַל הַסֶּלַע.

 הַמְּדַיֵּר אֶת שָׂדֵהוּ, עוֹשֶׂה סַהַר לְבֵית סָאתַיִם. 
עוֹקֵר שָׁלֹשׁ רוּחוֹת וּמַנִּיחַ אֶת הָאֶמְצָעִית; 
נִמְצָא מְדַיֵּר בֵּית אַרְבַּעַת סְאִין. 
רַבָּן שִׁמְעוֹן בֶּן גַּמְלִיאֵל אוֹמֵר, בֵּית שְׁמוֹנַת סְאִין. 
הָיְתָה כָּל שָׂדֵהוּ בֵּית אַרְבַּעַת סְאִין, 
מְשַׁיֵּר מִמֶּנָּה מִקְצָת, מִפְּנֵי מַרְאִית הָעַיִן. 
וּמוֹצִיא מִן הַסַּהַר וְנוֹתֵן לְתוֹךְ שָׂדֵהוּ כְּדֶרֶךְ הַמְּזַבְּלִין.

 לֹא יִפְתַּח אָדָם מַחֲצֵב בַּתְּחִלָּה לְתוֹךְ שָׂדֵהוּ, 
עַד שֶׁיִּהְיוּ בּוֹ שָׁלֹשׁ מוּרְבִּיּוֹת, 
שֶׁהֵם שָׁלֹשׁ עַל שָׁלֹשׁ עַל רוּם שָׁלֹשׁ. 
שִׁעוּרָן עֶשְׂרִים וָשֶׁבַע אֲבָנִים.

 גָּדֵר שֶׁיֵּשׁ בּוֹ עֶשֶׂר אֲבָנִים שֶׁל מַשּׂאוֹי שְׁנַיִם שְׁנַיִם, 
הֲרֵי אֵלּוּ יִנָּטְלוּ. 
שִׁעוּר גָּדֵר, עֲשָׂרָה טְפָחִים. 
פָּחוֹת מִכַּן, מַחְצֵב, 
וְגוֹמְמוֹ עַד פָּחוֹת מֵהָאָרֶץ טֶפַח. 
בַּמֶּה דְּבָרִים אֲמוּרִים? מִתּוֹךְ שֶׁלּוֹ; 
אֲבָל מִתּוֹךְ שֶׁל חֲבֵרוֹ, מַה שֶּׁהוּא רוֹצֶה, יִטּוֹל. 
בַּמֶּה דְּבָרִים אֲמוּרִים? 
בִּזְמַן שֶׁלֹא הִתְחִיל בּוֹ מֵעֶרֶב שְׁבִיעִית; 
אֲבָל אִם הִתְחִיל בּוֹ מֵעֶרֶב שְׁבִיעִית, 
מַה שֶּׁהוּא רוֹצֶה, נוֹטֵל.

 אֲבָנִים שֶׁזִּעַזְעָתַן הַמַּחֲרֵשָׁה, 
אוֹ שֶׁהָיוּ מְכֻסּוֹת וְנִתְגַּלּוּ, 
אִם יֵשׁ בָּהֶם שְׁתַּיִם שֶׁל מַשּׂאוֹי שְׁנַיִם שְׁנַיִם, 
הֲרֵי אֵלּוּ יִנָּטְלוּ. 

הַמְּסַקֵּל אֶת שָׂדֵהוּ, 
נוֹטֵל אֶת הָעֶלְיוֹנוֹת, 
וּמַנִּיחַ אֶת הַנּוֹגְעוֹת בָּאָרֶץ. 
וְכֵן גַּרְגַּר שֶׁל צְרוֹרוֹת, אוֹ גַּל שֶׁל אֲבָנִים, 
נוֹטֵל אֶת הָעֶלְיוֹנוֹת, 
וּמַנִּיחַ אֶת הַנּוֹגְעוֹת בָּאָרֶץ. 
אִם יֵשׁ תַּחְתֵּיהֶן סֶלַע אוֹ קַשׁ, 
הֲרֵי אֵלּוּ יִנָּטְלוּ.

 אֵין בּוֹנִין מַדְרֵגוֹת עַל פִּי הַגֵּאָיוֹת עֶרֶב שְׁבִיעִית מִשֶּׁפָּסְקוּ הַגְּשָׁמִים, 
מִפְּנֵי שֶׁהוּא מְתַקְּנָן לַשְּׁבִיעִית. 
אֲבָל בּוֹנֶה הוּא בַּשְּׁבִיעִית מִשֶּׁפָּסְקוּ הַגְּשָׁמִים, 
מִפְּנֵי שֶׁהוּא מְתַקְּנָן לְמוֹצָאֵי שְׁבִיעִית. 
וְלֹא יִסְמוֹךְ בֶּעָפָר, 
אֲבָל עוֹשֶׂה הוּא חַיִץ: 
כָּל אֶבֶן שֶׁהוּא יָכוֹל לִפְשׁוֹט אֶת יָדוֹ וְלִטְּלָהּ, הֲרֵי זוֹ תִּנָּטֵל.

 אַבְנֵי כָּתֵף, בָּאוֹת מִכָּל מָקוֹם. 
וְהַקַּבְּלָן מֵבִיא מִכָּל מָקוֹם. 
וְאֵלּוּ הֵם אַבְנֵי כָּתֵף: 
כָּל שֶׁאֵינָהּ יְכוֹלָה לְהִנָּטֵל בְּאַחַת יָד, 
דִּבְרֵי רַבִּי מֵאִיר. 
רַבִּי יוֹסֵי אוֹמֵר: 
אַבְנֵי כָּתֵף כִּשְׁמָן, 
כָּל שֶׁהֵן נִטָּלוֹת שְׁתַּיִם שָׁלֹשׁ עַל הַכָּתֵף.

 הַבּוֹנֶה גָדֵר בֵּינוֹ וּבֵין רְשׁוּת הָרַבִּים, 
מֻתָּר לְהַעֲמִיק עַד הַסֶּלַע. 
מַה יַּעֲשֶׂה בֶּעָפָר? 
צוֹבְרוֹ בִּרְשׁוּת הָרַבִּים וּמְתַקְּנוֹ, 
דִּבְרֵי רַבִּי יְהוֹשֻׁעַ. 
רַבִּי עֲקִיבָא אוֹמֵר: 
כְּדֶרֶךְ שֶׁאֵין מְקַלְקְלִין בִּרְשׁוּת הָרַבִּים, כָּךְ לֹא יְתַקְּנוּ. 
מַה יַּעֲשֶׂה בֶּעָפָר? 
צוֹבְרוֹ בְּתוֹךְ שָׂדֵהוּ כְּדֶרֶךְ הַמְּזַבְּלִין. 
וְכֵן הַחוֹפֵר בּוֹר וְשִׁיחַ וּמְעָרָה.

שביעית ג
ג